CELEX: 32019D1566
Language: bg
Date: 2019-09-04 00:00:00
Title: Решение (ЕС) 2019/1566 на Комисията от 4 септември 2019 година относно предложената гражданска инициатива под надслов „Да спасим пчелите и земеделските стопани! Щадящо пчелите селско стопанство за здравословна околна среда“ (нотифицирано под номер на документ C(2019) 6389)

19.9.2019   
               
               
                  BG
               
               
                  Официален вестник на Европейския съюз
               
               
                  L 241/10
               
            
         РЕШЕНИЕ (ЕС) 2019/1566 НА КОМИСИЯТА
         от 4 септември 2019 година
         относно предложената гражданска инициатива под надслов „Да спасим пчелите и земеделските стопани! Щадящо пчелите селско стопанство за здравословна околна среда“
         
            
               (нотифицирано под номер на документ C(2019) 6389)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Като предмет на предложената гражданска инициатива, озаглавена „Да спасим пчелите и земеделските стопани! Щадящо пчелите селско стопанство за здравословна околна среда“, е посочено следното: „С цел защита на пчелите и здравето на хората призоваваме Комисията да предложи правни актове за постепенното премахване на синтетичните пестициди до 2035 г., за възстановяване на биологичното разнообразие и за подкрепа на земеделските стопани в процеса на прехода.“
                  
               
                     (2)
                  
                  
                     Целите на предложената гражданска инициатива са: „Постепенно ограничаване на синтетичните пестициди в селското стопанство в ЕС с 80 % до 2030 г., като се започне от най-опасните, и пълното им премахване до 2035 г.; възстановяване на естествените екосистеми в селскостопанските райони, така че селското стопанство да се превърне във фактор за възстановяването на биологичното разнообразие; реформа на селското стопанство чрез отдаване на приоритет на дребномащабното, разнообразно и устойчиво селско стопанство, подкрепа за бързото разрастване на агроекологичните и биоземеделските практики и подпомагане на независимото обучение на земеделските стопани и научните изследвания в областта на селскостопанските практики без пестициди и без ГМО.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     За целите на прилагането на Договорите могат да бъдат приемани правни актове на Съюза:
                     
                                 —
                              
                              
                                 за създаване на общата организация на селскостопанските пазари и за приемане на останалите разпоредби, необходими за постигането на целите на общата селскостопанска политика, въз основа на член 43, параграф 2 от Договора за функционирането на Европейския съюз (ДФЕС);
                              
                           
                                 —
                              
                              
                                 за сближаване на законовите, подзаконовите или административните разпоредби на държавите членки, които имат за цел създаването и функционирането на вътрешния пазар, въз основа на член 114 от ДФЕС;
                              
                           
                                 —
                              
                              
                                 за мерки във ветеринарната и фитосанитарната област, които имат за пряка цел закрилата на общественото здраве, въз основа на член 168, параграф 4, буква б) от ДФЕС;
                              
                           
               
                     (6)
                  
                  
                     По тези причини предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза с цел изпълнение на Договорите в съответствие с член 4, параграф 2, буква б) от Регламента.
                  
               
                     (7)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от ДЕС.
                  
               
                     (8)
                  
                  
                     Поради това предложената гражданска инициатива под надслов „Да спасим пчелите и земеделските стопани! Щадящо пчелите селско стопанство за здравословна околна среда“ следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Предложената гражданска инициатива под надслов „Да спасим пчелите и земеделските стопани! Щадящо пчелите селско стопанство за здравословна околна среда“ се регистрира.
         
         
            Член 2
            Настоящото решение влиза в сила на 30 септември 2019 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива под надслов „Да спасим пчелите и земеделските стопани! Щадящо пчелите селско стопанство за здравословна околна среда“, представлявани от г-н Karl BÄR и г-н Helmut BURTSCHER-SCHADEN в качеството им на лица за контакт.
         
         
            Съставено в Брюксел на 4 септември 2019 година.
            
               
                  За Комисията
               
               Frans TIMMERMANS
               
                  Заместник-председател
               
            
         
         
            (1)  ОВ L 65, 11.3.2011 г., стр. 1.